**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 20 มีนาคม 2560**

**เรียน อปค., รอง อปค., ผอ.สน., ผตปค.ทุกเขต, ปจ.ทุกจังหวัด**

 ผู้ช่วย ผบ.ทบ. (พลเอก เทพพงศ์ ทิพยจันทร์) ในฐานะ รองเลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 20 มีนาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **1. สถานการณ์ด้านการเมือง**

 1.1 กรณีการแสดงความเห็นเกี่ยวกับการใช้ มาตรา 44 กับวัดพระธรรมกาย ซึ่งขณะนี้ปัญหาเริ่มคลี่คลาย ขอให้ทุกส่วนที่เกี่ยวข้องมีการดูแลประชาชน ไม่สร้างเงื่อนไข รวมถึงให้มีการหมุนเวียนกำลังพลให้ดีไม่ให้เกิดความเหนื่อยล้าในการทำงานมากเกินไป

 1.2 การสร้างความสามัคคีปรองดอง ซึ่งขณะนี้ในรอบแรกได้มีพรรคการเมืองจำนวน 46 พรรคและ 2 กลุ่มมาให้ข้อมูลจากนั้นจะมีการสรุปผลและนำเข้าสู่คณะที่ 2 (คณะอนุกรรมการพิจารณาบูรณาการข้อคิดเห็นและข้อเสนอแนะเพื่อสร้างความสามัคคีปรองดอง) และคณะที่ 3 (คณะอนุกรรมการจัดทำข้อเสนอกระบวนการเพื่อสร้างความสามัคคีปรองดอง) และนำไปสู่การจัดทำร่างข้อเสนอปรองดอง(สัญญาประชาคม) เมื่อได้ข้อสรุปจะเชิญพรรคการเมืองมาร่วมหารืออีกครั้ง

 **2. การจัดระเบียบสังคม** ให้กระทรวงคมนาคมและหน่วยงานที่เกี่ยวข้อง กำหนดแนวทางที่เหมาะสม กรณีการให้บริการรถยนต์สาธารณะผ่านแอปพลิเคชั่น Uber โดยให้คำนึงถึงประโยชน์ที่จะเกิดขึ้นกับประชาชน และผลกระทบที่เกิดขึ้นกับผู้ให้บริการรถยนต์สาธารณะ(เดิม) ด้วย

 **3. การเตรียมการรับสถานการณ์ภัยแล้ง**

 3.1 ขณะนี้ปริมาณน้ำในเขื่อนยังมีปริมาณมาก ขณะเดียวกันยังมีการทำนาปรังเกิน แผนเพาะปลูก ขอให้ทุกส่วนที่เกี่ยวข้องช่วยกันประชาสัมพันธ์ ชี้แจงทำความเข้าใจประชาชนในพื้นที่ให้ลด การทำนาปรัง ส่งเสริมการปลูกพืชน้ำน้อย และเร่งรัดการจัดทำแผนการบริหารจัดการน้ำอย่างยั่งยืนในแต่ละพื้นที่ให้เสร็จโดยเร็ว

 3.2 ปัญหาไฟป่าในพื้นที่ภาคเหนือ ในสัปดาห์ที่ผ่านมาเกิดเหตุที่จังหวัดแม่ฮ่องสอน ซึ่งส่งผลกระทบเรื่องหมอกควันใน 3 จังหวัด ได้แก่ จ.ลำปาง, จ.แม่ฮ่องสอน และ จ.ตาก ซึ่งต้องมีการติดตามสถานการณ์และเฝ้าระวังอย่างต่อเนื่อง รวมถึงรณรงค์ประชาสัมพันธ์ให้ประชาชนในพื้นที่ช่วยกันดูแลและป้องกันการเกิดเหตุไฟไหม้

 **4. ความคืบหน้าโครงการก่อสร้างเขื่อนคลองลาดพร้าว** ขณะนี้การดำเนินการยังเป็นไปอย่างล่าช้า ซึ่งผู้ที่เกี่ยวข้องได้ดำเนินการร่วมกันมาโดยตลอด แต่ยังไม่ได้รับความร่วมมือจากครัวเรือนที่อาศัยอยู่บริเวณนั้นและแกนนำในพื้นที่ ดังนั้นจึงขอให้ประชาสัมพันธ์ ทำความเข้าใจและร่วมมือกันให้โครงการสำเร็จด้วยดี

 **5. การช่วยเหลือและการฟื้นฟูพื้นที่ที่เกิดอุทกภัยน้ำท่วมในพื้นที่ภาคใต้** ขอขอบคุณทุกหน่วยงานที่ร่วมมือกันในการให้ความช่วยเหลือและการฟื้นฟูในพื้นที่ ขณะนี้มีความคืบหน้ามากแล้ว ขอให้เร่งรัดให้เสร็จโดยเร็ว รวมถึงให้จัดทำบทเรียนจากเหตุการณ์ที่ผ่านมา จัดทำเป็นต้นแบบเพื่อนำไปใช้ในโอกาสต่อไปด้วย

 **6. การเตรียมการช่วงเทศกาลสงกรานต์** ให้ กกล.รส. และหน่วยงานที่เกี่ยวข้องร่วมกันกำหนดมาตรการจัดระเบียบรถขนส่งสาธารณะทุกประเภท ให้ทุกหน่วยงานเสียสละเพื่อความสุขของประชาชน เน้นย้ำให้หมุนเวียนกำลังให้มีความเหมาะสม อย่าให้เกิดความเหนื่อยล้าจากการปฏิบัติงานมากเกินไป และให้อาสาสมัครประชาชนเข้ามามีส่วนร่วมในการปฏิบัติงานด้วย โดยหลังจากนี้จะมีการประชุมเตรียมการรองรับและกำหนดมาตรการต่างๆ ให้ผู้เกี่ยวข้องได้รับทราบต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557